डेल के इंजीनियरों ने लैपटॉप में किसी भी तरह के जैविक पदार्थों की मौजूदगी से इनकार किया है. इंजीनियरों ने यह भी कहा कि इस गंध से किसी तरह से स्वास्थ्य के लिए ख़तरा नहीं है.डेल कंपनी ने कहा है कि यह समस्या मैन्युफ़ैक्चरिंग प्रक्रिया की गड़बड़ी के कारण है और इसे बदला जा रहा है.इस समस्या से पीड़ित उपभोक्ता अपने लैपटॉप के समस्याप्रद भाग को बदलने के लिए कंपनी को भेज सकते हैं.उपभोक्ताओं ने सबसे पहले इस साल जून में डेल के इस सीरीज़ के लैपटॉप में मौजूद इस समस्या को उठाया था.थ्री वेस्ट नाम के एक उपभोक्ता ने डेल के हार्डवेयर सपोर्ट फ़ोरम पर अपनी शिकायत दर्ज कराते हुए लिखा है, "मैंने कुछ हफ़्तों पहले ही अपने काम के लिए लैटीट्यूड 6430यू ख़रीदा है. यह बहुत अच्छा काम करता है लेकिन ये इस तरह महकता है जैसे इसे किसी बिल्ली के पेशाबघर के बगल में बनाया गया है. यह सचमुच बुरा है."एक अन्य ग्राहक होतेका ने कहा है, "मुझे लगा कि मेरी किसी बिल्ली ने लैपटॉप पर पेशाब कर दिया लेकिन गड़बड़ लैपटॉप में थी इसलिए मैंने उसे बदल दिया. दूसरे लैपटॉप में भी यही समस्या थी."कई अन्य उपभोक्ताओं ने अपनी बिल्लियों के इस गंध के लिए ज़िम्मेदार माना था.इस समस्या के सामने आने पर डेल के तकनीकी सहायकों ने उपभोक्ताओं को लैपटॉप के एयर वेंटस की सफ़ाई करने के लिए कहा लेकिन यह करने के बाद भी इस गंध से मुक्ति नहीं मिली.सितंबर में मैलीओज़ नामक उपभोक्ता ने अंदेशा जताया कि यह गंध लैपटॉप के प्लास्टिक में प्रयोग किए गए पॉलीमर से आ रही है. मोलीओज़ ने कंपनी से पूछा था कि क्या इस गंध से स्वास्थ्य संबंधी कोई समस्या आ सकती है.डेल की जांच के अनुसार गंध स्वास्थ्य के लिए हानिकारक नहीं है.डेल के सहायक टेक्नीशियन स्टीवबी ने कहा, "इस गंध का बिल्ली के मूत्र या अन्य किसी जैविक पदार्थ से संबंध नहीं है और न ही इससे स्वास्थ्य को कोई ख़तरा नहीं है."यह गंध निर्माण प्रक्रिया के दौरान आई है और अब इसे हल कर लिया गया है.स्टीवबी ने कहा, "अगर अब आप ई6430यू ख़रीदेंगे तो इसमें यह समस्या नहीं आएगी."डेल ने ग्राहकों को सुझाव दिया है कि उन्हें इस तरह के लैपटॉप को दुरुस्त करने के लिए भेजना चाहिए.(बीबीसी हिन्दी के एंड्रॉएड ऐप के लिए 



यहां क्लिक करें. आप हमें 



फ़ेसबुक और 



ट्विटर पर भी फ़ॉलो कर सकते हैं.)